答陆士龙诗四首·中陵
郑丰 (WeiJin)
瞻彼中陵，兰英猗猗。允矣君子，乐且有仪。沈仁育物，玄聪镜机。德充闱庭，名逸南畿。祁祁俊友，言酌言依。（一章）鼓钟于宫，百里震声。亹亹令问，归我伟贞。厥振伊何，骏奔以惊。厥问伊何，民胥以宁。有鹤在阴，非子谁鸣。我有好爵，非子孰盈。（二章）潜龙遁初，有凤戢翚。王犹未泰，彝伦错违。皋门重辟，资尔启扉。庶绩适斁，非尔焉绥。翼翼京宇，俟尔攸晞。民之胥望，如渴如饥。（三章）德音来惠，覆玩三周。沈润渊洞，逸藻云浮。结心所亲，曷变曷渝。路隔津梁，一苇限殊。终朝之思，三秋是踰。爱而不见，兴言踟蹰。（四章）